Et stærkt samarbejde mellem eleverne sikrede mandag Mou Skole en Undervisningsmiljøpris. Skolen blev hædret i kategorien for folkeskoler, frie grundskoler og efterskoler, da Undervisningsmiljøprisen 2014 blev uddelt. Med prisen følger 25.000 kroner. Mou Skole har vundet på grund af deres UngeTeam, som består af elever fra ottende og niende klasse. Ungeteamet fungerer som rollemodeller for de yngre elever, og det har været til gavn for alle skolens elever. Der er blevet skabt et stærkt bånd mellem eleverne, som alle oplever, at deres skoledag er blevet sjovere. - De projekter, som i år har modtaget Undervisningsmiljøprisen, tyder på, at det får en positiv effekt på elevernes trivsel, når elever får indflydelse på deres hverdag. Og elever, der trives, er mere modtagelige over for at lære, siger undervisningsminister Christine Antorini (S).

Referat:
Mou Skole var blandt prismodtagerne, da Undervisningsmiljøprisen blev uddelt.